b"\n_START_ARTICLE_\nAlexander Pope\n_START_SECTION_\n\xc5\xbdivljenje\n_START_PARAGRAPH_\nRodil se je v rimskokatoli\xc5\xa1ki dru\xc5\xbeini Alexandru Popu starej\xc5\xa1emu in njegovi drugi \xc5\xbeeni Edith. Formalne izobrazbe je prejel zelo malo, saj mu je bilo zaradi vere svojih star\xc5\xa1ev prepovedano obiskovati kakr\xc5\xa1nokoli (anglikansko) \xc5\xa1olo ali univerzo. Sicer je obiskoval dve rimskokatoli\xc5\xa1ki \xc5\xa1oli, vendar se je njegovo izobra\xc5\xbeevanje kon\xc4\x8dalo pri dvanajstih letih. Brati ga je nau\xc4\x8dila teta in kasneje je s prebiranjem klasi\xc4\x8dnih del Horaca in Juvenala ter svojih predhodnikov Geoffreyja Chaucerja, Williama Shakespeara in Johna Drydena znanje pridobival kar sam._NEWLINE_Pri dvanajstih letih je huda oblika tuberkuloze za\xc4\x8dela vplivati na njegov razvoj. Bolezen je povsem deformirala njegovo telo, saj je zaradi velike grbe na hrbtu v vi\xc5\xa1ino meril le 137 cm. Kot rimokatolik je bil \xc5\xbee prej potisnjen na rob dru\xc5\xbebe, njegovo slabo zdravstveno stanje pa ga je od ljudi le \xc5\xa1e bolj oddaljilo._NEWLINE_Kljub temu je prijateljeval z Jonathonom Swiftom, Johnom Gayjem, Thomasom Parnellom in Johnom Arbuthnotom, s katerimi je tvoril Scriblerus Club in se skupaj posmehoval dru\xc5\xbebi skozi komi\xc4\x8dne satire._NEWLINE_Z denarjem, ki ga je zaslu\xc5\xbeil s prevodi, se je leta 1719 preselil v Twickenham, kjer je kasneje tudi umrl. Pope se je tukaj posvetil vrtnarjenju in si uredil \xc4\x8dudovit vrt z bazeni in votlinami, ki je danes ob\xc4\x8dasno odprt tudi za javnost.\n_START_SECTION_\nDelo\n_START_PARAGRAPH_\nAlexander Pope je svoji prvi uspe\xc5\xa1ni deli Pastoral's (1709) in dve leti straje\xc5\xa1i An Essay on Criticism objavil v Tonsonovih Poetical Miscellanies. Obe deli sta bili pozitivno sprejeti in Pope je slavo u\xc5\xbeival \xc5\xbee v \xc4\x8dasu svojega \xc5\xbeivljenja. Njegovi pregovori iz omenjenih del so \xc5\xa1e danes sestavni del angle\xc5\xa1kega literarnega diskurza. Njegov\xc2\xa0\xc2\xbbTo err is human, to forgive divine\xc2\xab\xc2\xa0pa je pogosto sli\xc5\xa1an tudi v sloven\xc5\xa1\xc4\x8dini (\xc2\xbbMotiti se je \xc4\x8dlove\xc5\xa1ko \xe2\x80\xa6\xc2\xab). Leto kasneje je izdal svoje najbolj znano delo The Rape of the Lock, leta 1714 pa \xc5\xa1e izpopolnjeno razli\xc4\x8dico satiri\xc4\x8dne pesnitve. Z zelo zapletenim slogom in visokim jezikom se v njej nor\xc4\x8duje iz dru\xc5\xbebene elite 18. stoletja. V zadnjem obdobju svojega \xc5\xbeivljenja se je vrnil k pisanju pesmi in med letoma 1732 in 1734 izdal filozofsko pesnitev An Essay on Man, v kateri na\xc4\x8dela etike in morale predstavi v poeziji._NEWLINE_Njegova dela so prinesla nov pogled na poezijo, ki se je ohranil skozi celotno 18. stoletje. Mojster satire je kritiziral dru\xc5\xbebo, v kateri je bil tar\xc4\x8da posmeha nemalokrat tudi on sam.\n_START_SECTION_\nPrevajanje\n_START_PARAGRAPH_\nPope se je \xc5\xbee v otro\xc5\xa1tvu navdu\xc5\xa1il nad Homerjem in leta 1713 je napovedal prevod njegove Iliade. Iz\xc5\xa1el je v \xc5\xa1estih delih med letoma 1715 in 1720 in mu prinesel precej premo\xc5\xbeenja. Nadaljeval je s prevajanjem Homerjeve Odiseje, pri katerem sta mu pomagala tudi William Broome in Elijah Fenton. Pope je prevedel polovico in posku\xc5\xa1al zakriti pomo\xc4\x8d ostalih dveh, zaradi \xc4\x8desar je bil na udaru predvsem njegov ugled, premo\xc5\xbeenje pa se je zaradi pametno sklenjene pogodbe z zalo\xc5\xbeniki dodatno pove\xc4\x8dalo."